Kaiutinvalmistaja Genelecin perustaja Ilpo Martikainen on kuollut 69-vuotiaana.

Martikainen menehtyi maanantaina pitkäaikaiseen sairauteen, yhtiö tiedottaa.

Martikainen perusti Genelecin vuonna 1978. Hän toimi yhtiön hallituksen puheenjohtajana ja osallistui aktiivisesti sen toiminnan kehittämiseen loppuun saakka.

Iisalmelainen Genelec valmistaa äänentoistolaitteita pääasiassa alan ammattilaisille ja harrastajille. Sen tuotteita viedään kymmeniin maihin, ja yritys on voittanut vuosien varrella useita yritys- ja vientipalkintoja.

Martikaisen työtä Genelecin hallituksen puheenjohtajana jatkaa nykyinen varapuheenjohtaja Ritva Leinonen, joka on ollut yhtiössä sen alusta asti.

Hallitukseen kuuluvat myös niin ikään yrityksessä sen perustamisesta lähtien ollut Topi Partanen sekä Martikaisen lapset Juho, Mikko ja Maria.